text: Ejere af våbenhandel fik bøde på 125.000 kr. 
  13 januar 2014 kl. 13.34
  Ejerne af Østjysk Våbenhandel i Hedensted er idømt en bøde på 125.000 kr. for at have opbevaret 300 våben uforsvarligt.
  Anklageren, Thomas Steensen, procederede for, at ejerne af våbenforretningen, Jens og Kenneth Pedersen, skulle idømmes en betinget fængselsstraf på 30 dage, skriver Horsens Folkeblad.
  Retten i Horsens vurderede dog, at en stor bøde var straf nok, fordi ingen af dem er straffet tidligere, og fordi sagen har trukket ud i to år.
  
  Ulovligt krudtlager
  Tiltalen stammer fra en razzia, som Sydøstjyllands Politi lavede mod våbenhandelen på Constantiavej i Hedensted. Ved razziaen blev der fundet et ulovligt krudtlager ud over de mange våben, som ikke blev opbevaret efter reglerne.
  Anklageren var tilfreds med dommen:
  - Selve strafudmålingen var svær, fordi der ikke har været lignende sager for retten, sagde han til avisen efter domsafsigelsen.
  Artikel fra Horsens Folkeblad
  